《霜夜即景》
清代·戴粟珍

瓦背霜落寒生棱，残月弄影清于冰。空阶但觉露华滴，老竹扑折缠枯藤。

霜气化烟烟入月，月雾含霜皎于雪。漫空乱滚兜罗绵，楼台倒入天际白。

大千都入混茫中，一气鼓出云蓬蓬。我想乾坤未造始，玄黄混沌将无同。

斯时定有方瞳翁，虚无游戏骑白龙。星冠羽帔不可见，似闻仙乐声摇空。

忽然霜飙疾如箭，净扫长天开匹练。楼观城郭出空中，满地霜华飞片片。

兀立我已寒不温，一缕凉澈玻璃魂。闭户方欲觅诗梦，老鹤一声来叩门。

作者简介：戴粟珍，字禾庄，贵筑籍清镇人。道光己亥举人。有《对床听雨诗屋诗钞》、《南归草》。